Maykl Pompeo Toshkentga etib keldi

Amerika Qo`shma Shtatlari Davlat kotibi Maykl Pompeo 2 fevral kuni rasmiy tashrif bilan mamlakatimizga keldi, deya xabar qildi O`zA.
Islom Karimov nomidagi Toshkent xalqaro aeroportida yuqori martabali mehmonni O`zbekiston Respublikasi tashqi ishlar vaziri Abdulaziz Komilov, AQShning O`zbekistondagi Favqulodda va muxtor elchisi Deniel Rozenblyum va boshqa rasmiy shaxslar kutib oldi.
Ikki kun davom etadigan tashrif davomida AQSh Davlat kotibi O`zbekiston tashqi ishlar vaziri bilan ikki tomonlama muzokaralar o`tkazishi ko`zda tutilgan. Maykl Pompeo va Abdulaziz Komilov 2018 yil may oyida Vashington shahrida bo`lib o`tgan oliy darajadagi O`zbekiston - AQSh sammiti doirasida erishilgan kelishuvlar bajarilishining borishini muhokama qiladilar, dolzarb xalqaro va mintaqaviy masalalar yuzasidan fikr almashadilar.
Maykl Pompeo ertaga, 3 fevral kuni Toshkentda “Markaziy Osiyo – AQSh” (“C5+1”) shaklidagi tashqi ishlar vazirlari uchrashuvida ishtirok etadi.